**Tiivistelmä**

Tiivistelmä on muusta työstä täysin irrallinen teksti, joka kirjoitetaan tiivistelmälomakkeelle vasta, kun koko työ on valmis. Se on suppea ja itsenäinen teksti, joka kuvaa olennaisen opinnäytteen sisällöstä. Tavoitteena on selvittää työn merkitys lukijalle ja antaa yleiskuva työstä. Tiivistelmä markkinoi työtäsi potentiaalisille lukijoille, siksi tutkimusongelma ja tärkeimmät tulokset kannattaa kertoa selkeästi ja napakasti. Tiivistelmä kirjoitetaan hieman yleistajuisemmin kuin itse työ, koska teksti palvelee tiedonvälitystarkoituksessa laajaa yleisöä.

Tiivistelmän tyypillinen rakenne:

* 1. Aihe, tavoite ja rajaus (heti alkuun, selkeästi ja napakasti, ei johdattelua)
  2. Aineisto ja menetelmät (erittäin lyhyesti)
  3. Tulokset (tälle enemmän painoarvoa)
  4. Johtopäätökset (tälle enemmän painoarvoa).

Huomioitavaa:

* teksti jäsennetään kappaleisiin (3−5 kappaletta)
* ei väliotsikkoja
* ei mitään työn ulkopuolelta
* ei tekstiviitteitä tai lainauksia
* vähän tai ei ollenkaan viittauksia työhön (ei ollenkaan: ”luvussa 3” tms., mutta koko työhön voi viitata esim. sanalla ”kandidaatintyössä”)
* ei kuvia ja taulukoita
* löysät pois:
  + ei työn rakenteen esittelyä
  + ei itsestäänselvyyksiä
  + ei turhaa toistoa
  + älä jätä lukijaa nälkäiseksi, eli kerro asiasisältö, älä vihjaa, että työssä kerrotaan se.

Muotoilusta:

* Tiivistelmäpohjan tekstin fonttia voit halutessasi vaihtaa työn ulkoasun yhtenäisyyden vuoksi, fontin koko on kuitenkin 11 ja riviväli oletusasetusten mukainen. *Tiivistelmän pitää mahtua annettuun tilaan ilman, että fonttia tarvitsee pienentää.*
* Otsikko- ja tietokenttiin ei saa tehdä muutoksia.